Arrondiment de Nontronh

L’Arrondiment de Nontronh es una division administrativa e una anciana division electorala d'aici a la fin de la Tresena Republica per los conselhiers d'arrondiment e per l'eleccion daus deputats francesa situada en Perigòrd, dins lo departament de Dordonha e la region de Novela Aquitània, anteriorament d'Aquitània. La lenga autoctòna es l'occitan lemosin dins la varianta perigòrda.

Istòria
L'arrondiment fuguet creat en 1800, coma los autres arrondiments francés. Lo nombre de comunas èra de 80,  repartidas dins 8 cantons.

Emb la refòrma cantonala de 2014, aplicada en 2015, lo nombre de cantons fuguet devesit per dos, un canton noveu pòt èsser sus dos arrondiments. 

En 2017, modifiquèren la composicion daus arrondiments per 'mor de los adaptar aus limits de las intercomunalitats e de las circonscripcions legislativas. 

L'arrondiment ganhet 28 comunas que venian de l'arrondiment de Periguers : Anlhac, Biràs, Bordelha, Brantòsme en Perigòrd, Brochau, Buçac, Charvés e Cubas, Clarmont d'Eissiduelh, Colòures, Cujac Auvesera Vau d'Ans, Eissiduelh, Eivirac, Janiç, Maiac, Negrondes, Preissac d'Eissiduelh, Sent Front d'Alems, Sent Gèrman daus Prats, Sent Jòri las Blos, Sent Marçau d'Aubareda, Sent Medard d'Eissiduelh, Sent Maimin, Sent Pantali d'Eissiduelh, Sent Rafeu, Sent Vincenç d'Eila, Salanhac, Cencenac e Puei de Forchas e Valuelh.


Composicion d'aici a 2015

 Canton de Bussiera Badiu;
 Canton de Champanhac;
 Canton de Jumilhac lu Grand;
 Canton de Maruelh;
 Canton de La Noalha;
 Canton de Nontronh;
 Canton de Sent Pardon la Ribiera;
 Canton de Tivier.

Emb 1 621 km2, sia 17,9 % de la superficia dau departament, e 9,7 % de sa populacion (au recensament de 2014), l'arrondiment de Nontronh èra, davant 2017, lo pus pitit e lo mens poblat de Dordonha.

Composicion dempuei 2017
Per'mor de la modificacion dau territòri, en 2017, l'arrondiment de Nontronh a un territòri de 2 098 km2, sia 23,2 % de la superficia dau departament, e 13,3 % de sa populacion (au recensament de 2014). 

L'arrondiment compren 94 comunas en 2020, a causa de las fusions de comunas. Correspondon a quatre intercomunalitats (noms supausats) : la comunautat de comunas de Drona e Bela (Champanhac), la comunautat de comunas dau Perigòrd Nontronés (Nontronh), la comunautat de comunas de Perigòrd-Lemosin (Tivier) e la comunautat de comunas d'Eila-Loa-Auvesera en Perigòrd (Paisac de la Noalha).

Nòtas

Categoria:Arrondiment de Dordonha